EPISTOLA CCIII. AD GALLICELLULAM.  De comparatione numerorum Veteris et Novi Testamenti.
Author: Alcuinus
Date:  [Nona utique] [Dei] [omnis] [ Codd. ms., et Indiam] [ Codd. ms., colendus
est] [sancta Dei]

Dilecto filio meo Gallicellulae Albinus salutem.

Quia me rogasti de numerorum ratione, vel magis comparatione, qui in Veteri Lege inveniuntur, ad auctoritatem Novi Testamenti referre; quia non occurrit nobis iter agentibus plura scribere; a denario tamen incipiamus, donec usque ad unitatem perveniamus, ut cum pedibus gradientis calamus currat scribentis. Decem praecepta sunt Legis, quae data sunt in duabus tabulis per Moysen et Aaron populo Dei . Decem mnas dedit Christus utriusque populi praedicatoribus . Decem plagis percussa est Aegyptus, ut populus Dei liberaretur . Per decem persecutiones coronata est Ecclesia Christi. Decima die mensis primi tenendus fuit agnus paschalis, qui immolandus fuit XIV die mensis ejusdem. Decima hora pro mundi salute agnus paschalis, id est Christus, in cruce emisit Spiritum . Decima generatione venit diluvium, et perdidit impios . Post decem reges novissimi temporis nascitur Anti-Christus, cum quo pereunt omnes impii . Novem lapidibus opertus est archangelus, qui cecidit de coelo. Novem ordines angelorum remanserunt in coelo. Octo animae salvae factae sunt in arca . Octo beatitudinibus salvantur animae fideles in Ecclesia . Octavo die in populo circumcidendus fuit masculus puer . Octavo die circumcisus est Christus , per cujus circumcisionem octo principalia vitia destruuntur. Septima die requievit Deus ab omnibus operibus suis . Septima aetate requiescunt sancti a laboribus hujus saeculi. Septem columnas excidit sapientia ad construendam sibi domum . Septem donis sancti Spiritus Christus domum suam, id est Ecclesiam, confirmavit. Sex diebus fecit Deus coelum et terram, et omnia quae in eis sunt. Sex aetatibus omnia currunt hujus saeculi tempora. Sexta die creatus est homo de immaculata terra. Sexta aetate Filius Dei de immaculata Virgine factus est homo. In quinque libris Israelitico populo Moyses dedit praecepta vivendi. Quinque talenta Christus ad coelos rediens fideli tradidit servo . 215 Quatuor de uno paradisi fonte ad irrigandam profluunt flumina terram . Quatuor Evangelia de uno fonte, qui est Christus, procedunt ad irriganda corda arida, ut virtutum floribus vernent. Quatuor sunt elementa, quibus mundi ornatus maxime constat. Quatuor sunt virtutes, quibus minor mundus, id est, homo ornari debet. Tribus modis Adam tentatus est, et superatus, id est, gula, jactantia et avaritia. Tribus his modis Christus tentatus est, et vicit victorem Adae . Totus orbis in tres dividitur partes, Europam, Africam, Asiam . In quibus partibus tribus modis colitur Deus, fide, spe et charitate. Tria praecepit Deus Abraham dicens: Egredere de terra tua, et de cognatione tua, et de domo patris tui . Tria promittuntur nobis: resurrectio, vita et gloria. Duae fuerunt tabulae testamenti, in quibus decalogus digito Dei scribebatur . Duo sunt praecepta charitatis, quae digito Dei, id est, Spiritu sancto in cordibus scribuntur fidelium. Duo fuerunt Cherubim in templo: Cherubim multitudo scientiae interpretatur . Ideo duae partes sunt scientiae; una est diabolum relinquere, altera Deum diligere. Una fuit arca, in qua mundo pereunte fideles salvati sunt. Una est Ecclesia, qua pereuntibus peccatoribus salvantur fideles. Unus fuit transitus Israelitici populi per Mare Rubrum, ut promissam acciperent terram . Unum est baptisma, per quod transeundum est ad vitam aeternam .

Notes: (Exod.

XX) (Luc. XIX, 13) (Exod. XII, 3) (Matth. XXVII, 46, 50; et Marc. XV, 34,
37) (Gen. VII) (Apoc. XVII, 12) (I Petr. III,
20) (Matth. V, 3 seq.) (Levit. XII, 3) (Luc. II, 21) (Gen. II, 2) (Prov. IX, 1) (Matth. XXV, 15) (Gen. II, 10) (iterum) (Matth. IV) (Gen. XII, 1) (Exod. XXXI, 18) (Num. VII, 89; et
III Reg. VI, 23 seq.) (Exod. XIV) (Ephes. IV, 5)